Diari Oficial de la Generalitat Valenciana


Sumari del DOGV 6068, del 30-07-2009 (2009/8950)

RESOLUCIÓ de 28 de juliol de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni entre el Ministeri d'Habitatge i la Comunitat Valenciana per a l'aplicació del Pla Estatal d'Habitatge i Rehabilitació 2009-2012.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6068

Data del DOGV
:   30-07-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/8950


Data del document
:   28-07-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Medi Ambient, Aigua, Urbanisme i Vivenda
    * política de l'habitatge
    * habitatge
    * administració central
    * legislació
    * cooperació administrativa

RESOLUCIÓ de 28 de juliol de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni entre el Ministeri d'Habitatge i la Comunitat Valenciana per a l'aplicació del Pla Estatal d'Habitatge i Rehabilitació 2009-2012. [2009/8950]  
El Ministeri d'Habitatge i la Generalitat han subscrit, després de la tramitació prèvia reglamentària, el 28 d'abril de 2009, el conveni per a l'aplicació del Pla Estatal d'Habitatge i Rehabilitació 2009-2012.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1377/2009, i que figura com a annex d'esta resolució.  
València, 28 de juliol de 2009.- El director general de Relacions amb les Corts i Secretariat del Consell: Ángel Mompó Romero.  
Conveni entre el Ministeri d'Habitatge i la Comunitat Valenciana per a l'aplicació del Pla Estatal d'Habitatge i Rehabilitació 2009-2012  
Madrid, 28 d'abril de 2009  
Reunits  
D'una part, Beatriz Corredor Sierra, ministra d'Habitatge, per raó del Reial Decret 436/2008, de 12 d'abril, pel qual es disposa el seu nomenament, i actuant a l'empara del que disposa l'article 13.3 de la Llei 6/1997, de 14 d'abril, d'organització i funcionament de l'administració general de l'Estat.  
D'una altra part, José Ramón García Antón, conseller de Medi Ambient, Aigua, Urbanisme i Habitatge de la Generalitat, per raó del nomenament conferit pel Decret 8/2007, de 28 de juny, del president de la Generalitat (DOGV 5545, de data 29 de juny de 2007), en representació d'aquesta i facultat per raó del que disposa l'article 28 de la Llei 5/1983, de 30 de desembre, del Consell, segons el que preveu el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge.  
Les parts es reconeixen mútuament, en la qualitat amb què cadascuna intervé, amb capacitat legal necessària per a l'atorgament d'aquest conveni de col·laboració i a aquest efecte   
Exposen  
Primer. Que el Ministeri d'Habitatge actua d'acord amb les competències exclusives que l'article 149.1.13ª de la Constitució espanyola atribueix a l'Estat en matèria de bases i coordinació de la planificació general de l'activitat econòmica.  
Segon. Que la Comunitat Autònoma actua d'acord amb les competències que en matèria d'habitatge estableix l'article 148.1.3ª de la Constitució espanyola, i que les ha assumides amb caràcter exclusiu per raó de l'Estatut d'autonomia, aprovat per la Llei orgànica 5/1982, d'1 de juliol, en l'article 49.1.  
Tercer. Que el Consell de Ministres ha aprovat el Reial decret 2066/2008, de 12 de desembre, pel qual es regula el Pla estatal de l'habitatge i rehabilitació 2009-2012.  
Quart. Que l'article 16 del reial decret esmentat estableix que el Ministeri d'Habitatge ha de signar convenis de col·laboració amb les comunitats autònomes i les ciutats de Ceuta i Melilla per a l'execució del pla, la duració dels quals ha de coincidir amb la vigència del pla. El mateix article estableix els continguts mínims que han d'incloure aquests convenis.  
Cinqué. Que ambdues parts estan d'acord que la firma d'aquest conveni implica l'extinció del fins ara vigent, relatiu al Pla estatal d'habitatge 2005-2008, que deixa de produir efecte, excepte pel fa a les situacions jurídiques creades a la seua empara.  
Atenent quant ha quedat exposat, les parts subscriuen aquest conveni de col·laboració, el qual es regirà d'acord amb les següents  
Clàusules  
Primera. Objecte  
L'objecte d'aquest conveni consisteix a establir les pautes de col·laboració i els compromisos mutus de les parts, amb vista a garantir l'execució del Pla estatal d'habitatge i rehabilitació 2009-2012 (en endavant, el pla) en el territori de la Comunitat Autònoma, mitjançant l'acció coordinada de les dues administracions firmants d'aquest acord.  
Segona. Accions que s'han d'efectuar  
1) Accions  
Les accions que s'han d'efectuar a l'efecte del compliment de l'objecte del conveni consisteixen en:  
a) La qualificació o declaració provisional i definitiva, per part de la Comunitat Autònoma, de les diferents modalitats d'actuacions protegides del pla, com també el reconeixement del dret a accedir als habitatges acollits al pla i a les diferents fórmules de finançament recollides en aquest, quan es complisquen les condicions que habiliten per a fer-ho.  
b) L'aportació, per part del Ministeri d'Habitatge i, si és el cas, també per la Comunitat Autònoma, dels recursos econòmics previstos en el pla.  
c) El seguiment conjunt de l'execució del pla.  
d) La comunicació recíproca de les informacions necessàries per a poder efectuar aquest seguiment.  
2) Actuacions protegides i objectius  
2.1. Les actuacions protegides del pla, a què es refereix la lletra a) de l'apartat 1, són les incloses en els programes d'actuacions protegides establides en l'annex I, i quantificades en nombre d'habitatges, que es consideraran com a objectius que s'han de finançar, segons el sistema de finançament que en cada cas corresponga.  
2.2. Els objectius així definits i quantificats inicialment poden ser reajustats, excepcionalment, al llarg de la vigència del conveni, per acord de la Comissió Bilateral de Seguiment a què es refereix la clàusula sisena, 5, en els supòsits següents:  
a) Per la transferència d'objectius entre diferents modalitats d'actuacions protegides dins de cadascun dels eixos, quan circumstàncies excepcionals ho justifiquen. Entre aquestes circumstàncies s'inclouen:  
- Modificacions dels compromisos màxims de despesa estatal anual autoritzats.  
- La constatació de l'existència de modificacions significatives en els valors de les variables de càlcul del cost derivat d'aquest conveni per al Ministeri d'Habitatge, respecte als inicialment estimats.  
b) Per la utilització, si és el cas, de la reserva d'eficàcia del pla, a que es refereix la clàusula cinquena d'aquest conveni.  
c) Per la pèrdua eventual d'objectius convinguts que s'han de finançar a càrrec de la Comunitat Autònoma, la qual cosa tindrà lloc quan no hagen sigut finançats mitjançant la concessió de préstecs convinguts (en els programes de promoció d'habitatges protegits de nova construcció i d'adquisició d'habitatges usats), o acordats en la Comissió Bilateral de Seguiment (actuacions de l'eix 3 i àrees prioritàries d'urbanització de sòl), o qualificats (en la resta de programes d'actuacions protegides). Tot això, segons la informació de què dispose el Ministeri d'Habitatge a 15 d'octubre, el 2009, o a 15 de setembre en cadascun de la resta d'anys del pla esmentat, moment a partir del qual deixaran de formar part d'aquest conveni amb la Comunitat Autònoma i passaran a la reserva d'eficàcia abans esmentada. La informació ha de provenir de les entitats de crèdit col·laboradores (concessions de préstecs convinguts) i de la mateixa Comunitat Autònoma, segons el procediment que estableix la clàusula sisena, 1.  
2.3. L'avaluació del grau d'execució quantitativa del pla s'efectuarà, no obstant això, partint de la base de les xifres d'objectius inicialment acordades que figuren en l'annex I.  
2.4. La despesa total resultant dels eventuals reajustaments d'objectius, sumada a la corresponent a les restants comunitats autònomes i les ciutats de Ceuta i Melilla, ha de respectar els límits de despesa autoritzats pel Consell de Ministres.  
Tercera. Actuacions a càrrec del Ministeri d'Habitatge  
1) Compromís general del Ministeri d'Habitatge  
El Ministeri d'Habitatge es compromet a aportar les ajudes financeres estatals corresponents a les actuacions que es detallen en els apartats de la clàusula segona, de conformitat amb el reial decret del pla, corresponents a les actuacions incloses en l'annex I i dins dels compromisos màxims de despesa estatal autoritzats, sense perjudici de les eventuals modificacions d'objectius previstes en la clàusula segona, 2.  
2) Quantia màxima global de les subvencions estatals  
La quantia màxima global del conjunt d'aquestes ajudes, pel que fa al concepte de subvencions, s'imputarà en els pressupostos anuals del Ministeri d'Habitatge, de manera que, sumant les quanties que corresponguen a les comunitats autònomes i les ciutats de Ceuta i Melilla, com a conseqüència del desenvolupament del pla, amb les derivades de la reserva d'eficàcia a què es refereix la clàusula cinquena, no excedisquen dels límits màxims establits per a cada any.  
Així mateix, l'eventual excés, sense conformitat de l'esmentat Ministeri, de les xifres convingudes d'actuacions finançades, eximirà el Ministeri de qualsevol obligació de despesa en concepte de les subvencions que podrien haver correspost a les actuacions reconegudes en excés.  
3) Recursos inicialment no territorialitzats  
El Ministeri d'Habitatge establirà recursos no territorialitzats inicialment, segons preveu l'article 20.3 del Reial decret 2066/2008, de 12 de desembre.  
La clàusula cinquena detalla les categories d'aquests recursos i la forma d'accedir-hi.  
4) Subvencions a oficines de rehabilitació  
Les subvencions a les oficines d'àrees de rehabilitació i renovació urbana s'han d'incloure en els acords de selecció d'aquestes àrees, i s'han de regir per les quanties màximes que al respecte estableix el Reial decret 2066/2008, de 12 de desembre.  
5) Subvenció a àrees d'urbanització no prioritàries de sòl  
El Ministeri d'Habitatge es compromet a tramitar el finançament d'àrees d'urbanització no prioritàries de sòl, amb subjecció al que disposa el reial decret, i segons les pautes següents:  
Una vegada siguen reconegudes per la Comunitat Autònoma, rebuda la documentació prèvia establida, i determinades les quanties de les subvencions estatals i les periodificacions del pagament, el Ministeri d'Habitatge autoritzarà l'expedient corresponent a les esmentades subvencions.  
Així mateix, el Ministeri d'Habitatge acorda amb la Comunitat Autònoma que siga aquest Ministeri el que faça directament el pagament de les subvencions als beneficiaris.  
6) Subvenció a adquirents d'habitatges de protecció oficial de promoció pública  
El Ministeri d'Habitatge satisfarà una subvenció, a càrrec dels seus pressupostos, als adquirents en primera transmissió d'habitatges de protecció oficial de promoció pública, venuts en les condicions de preu i ajornament de pagament establides en el Reial decret 3148/1978, de 10 de novembre, i disposicions complementàries, com també en les normes corresponents de la Comunitat Autònoma, sempre que l'ajornament comporte almenys el 80 per 100 del pagament total que s'ha d'efectuar per l'habitatge, amb l'autorització prèvia de l'expedient corresponent a aquesta subvenció. La quantia d'aquesta última ha de coincidir amb l'import que resulte d'aplicar al preu de l'habitatge el tipus impositiu de l'impost sobre el valor afegit que grave la transmissió d'aquests habitatges.  
7) Subvencions anticipades a promotors d'habitatge protegit en lloguer  
La Comunitat Autònoma ha de remetre la sol·licitud de subvenció anticipada al Ministeri d'Habitatge, qui, després de la comprovació prèvia del compliment dels requisits establits en el Reial decret 2066/2008, de 12 de desembre, i determinades les quanties de les subvencions estatals, autoritzarà, si és procedent, l'expedient corresponent a aquestes subvencions.  
Així mateix, el Ministeri d'Habitatge acorda amb la Comunitat Autònoma que siga aquest Ministeri el que faça directament el pagament de les subvencions als beneficiaris, després de la comprovació prèvia per part de la Comunitat Autònoma del compliment dels requisits i les condicions establits.  
8) Subvencions a promotors d'habitatge protegit en lloguer, allotjaments, i actuacions prioritàries de sòl, com també subvencions a ens gestors i promotors en actuacions d'àrees de rehabilitació integral, àrees de renovació urbana i eradicació del xabolisme  
El Ministeri d'Habitatge acorda amb la Comunitat Autònoma que siga aquest Ministeri el que faça directament el pagament de les subvencions als beneficiaris, quan siguen reconegudes aquestes per la Comunitat Autònoma.  
Quarta. Actuacions a càrrec de la comunitat autònoma  
La Comunitat Autònoma firmant es compromet a la realització de les actuacions següents, sense perjudici de les eventuals modificacions quant a objectius previstes en la clàusula segona:  
1. Qualificar o declarar com a protegides les actuacions a què es refereix l'annex 1 d'aquest conveni, en la mesura suficient perquè puguen finançar-se les xifres màximes d'objectius allí establides, sense perjudici de les posteriors modificacions a què hi haja lloc per raó de la clàusula segona, 2.   
2. Reconéixer el compliment dels requisits que habiliten per a accedir als habitatges acollits al pla i al finançament corresponent, i determinar les quanties de les ajudes financeres i dels préstecs convinguts màxims, en tots i cadascun dels programes d'actuacions protegides a què es refereix l'annex 1 d'aquest conveni, i per les xifres màximes d'objectius establides en aquest, sense perjudici de les posteriors modificacions a què hi haja lloc per raó de la clàusula segona, 2.   
3. Tramitar el finançament d'àrees de rehabilitació integral, d'àrees de renovació urbana, d'eradicació del xabolisme i les prioritàries d'urbanització de sòl, amb subjecció al que disposa el reial decret esmentat, i segons les pautes següents.  
3.1. El finançament específic corresponent a aquestes àrees, com també les fórmules concretes de gestió, seguiment i restants aspectes, s'han de determinar, en cada cas, en un acord subscrit pel Ministeri d'Habitatge, la Comunitat Autònoma i l'ajuntament corresponent, en l'àmbit de la Comissió Bilateral de Seguiment prevista en la clàusula sisena, apartat 5, d'aquest conveni, d'acord amb el que estableix el reial decret del pla.  
3.2. Una vegada siguen declarades per la Comunitat Autònoma, rebuda la documentació prèvia establida, i determinades les quanties de les subvencions estatals i les periodificacions del pagament d'aquestes, es pot modificar, si és el cas, en l'àmbit de la Comissió Bilateral de Seguiment, la xifra inicial d'objectius que figura en l'annex I d'aquest conveni, en aplicació de la clàusula segona, 2.  
3.3 El pagament de la subvenció per part del Ministeri d'Habitatge es realitzarà de la manera següent:  
3.3.1. Fins a l'import de la primera anualitat, una vegada acordades per la Comissió Bilateral les actuacions que s'han d'executar en l'àrea.  
3.3.2. Els lliuraments posteriors, dins de cadascuna de les anualitats acordades, s'efectuaran una vegada justificat per la Comunitat Autònoma l'ús dels fons anteriorment transferits, mitjançant la corresponent acreditació de conformitat amb els certificats de despeses produïts, expedits a aquest efecte pels serveis competents de la Comunitat Autònoma. Per a realitzar el pagament que complete la subvenció aportada pel Ministeri serà necessari que la Comunitat Autònoma justifique les despeses produïdes des de l'origen de les actuacions.  
3.3.3. Serà competència de la Comunitat Autònoma la supervisió dels projectes i del desenvolupament de les obres.  
3.3.4. La Comunitat Autònoma determinarà un procediment de distribució dels recursos que assegure els principis d'objectivitat, concurrència i publicitat, garantint la transparència de les actuacions administratives.  
3.3.5. El Ministeri d'Habitatge pot sol·licitar de la Comunitat Autònoma tota la informació necessària per al seguiment de les actuacions objecte de l'àrea.  
4. Pagar les subvencions corresponents a inquilins, i ajudes RENOVE a la rehabilitació, amb la justificació prèvia individualitzada del reconeixement del compliment de les condicions que els habiliten per a obtenir aquestes ajudes estatals.  
5. Tramitar les actuacions de cofinançament d'habitatges de protecció oficial de promoció pública, els aspectes concrets de les quals respecte al pagament de les subvencions estatals i justificació d'aquestes s'han d'acordar en la Comissió Bilateral de Seguiment.  
6. Concedir, a càrrec dels seus pressupostos i segons la normativa pròpia, les ajudes complementàries següents a les estatals que corresponguen, o substitutives d'aquestes:  
- subvencions als adquirents d'habitatge nou i usat,  
- subvencions al promotor d'habitatges de lloguer i allotjaments,  
- subvencions per a la rehabilitació dels elements comuns dels edificis i adaptació dels habitatges,  
- subvencions per als promotors d'actuacions de sòl amb habitatges destinats a règim especial.  
7. Establir, mitjançant l'òrgan de la Comunitat Autònoma habilitat legalment per a fiscalitzar fons públics, el corresponent control financer de les subvencions concedides en aplicació d'aquest conveni.  
8. Complir els compromisos addicionals següents:  
8.1. Donar audiència, com a part interessada, al Ministeri d'Habitatge, en l'elaboració de les seues normes sobre habitatge i sòl relacionades amb el pla.  
8.2. Adoptar les mesures necessàries, tant de caràcter normatiu com en l'àmbit de la gestió, per a garantir que les ajudes financeres s'obtinguen en les modalitats i quanties legalment previstes.  
A aquest efecte, es compromet a condicionar, en les seues resolucions, l'accés a aquestes ajudes financeres, principalment en el supòsit de primer accés a l'habitatge en propietat, que les dades que figuren en el contracte d'opció de compra, compravenda o d'adjudicació, que hagen servit de base per a la determinació del finançament (préstec, subsidiació, ajuda estatal directa a l'entrada), coincidisquen exactament amb les que figuren en les corresponents escriptures públiques de compravenda o d'adjudicació. Si no es dóna aquesta coincidència, el Ministeri d'Habitatge ha de comunicar aquesta circumstància a la Comunitat Autònoma, deixant en suspens la seua conformitat a la concessió del préstec qualificat, siga directa o per subrogació en el del promotor, i, si és el cas, el pagament de les ajudes estatals, fins que la Comunitat Autònoma resolga novament al respecte.  
8.3. Fer que figuren en les resolucions, o en annexos a aquestes, les dades concretes sobre les circumstàncies que han servit de base per al reconeixement del compliment dels requisits que en cada cas habiliten per a accedir a les ajudes financeres, dades necessàries perquè el Ministeri d'Habitatge les utilitze en les seues tasques de seguiment i anàlisi de desenvolupament del pla, en els seus aspectes quantitatius i qualitatius, i per als preceptius informes al respecte. La inclusió d'aquestes dades s'ha d'efectuar segons les especificacions del Manual de gestió que figura com a annex a aquest conveni i que pot ser modificat, si és el cas, d'acord amb el conjunt de comunitats autònomes i les ciutats de Ceuta i Melilla, que col·laboren en el pla.  
8.4. Adoptar les mesures que escaiguen a fi d'establir i fer operatiu el registre públic de demandants, en el termini fixat per la disposició transitòria sisena del reial decret esmentat.  
8.5. Considerar, d'acord amb el que estableix la disposició addicional quarta de la Llei 29/1994, de 24 de novembre, d'arrendaments urbans, com a subjecte preferent de les ajudes públiques per a l'accés a l'habitatge, sempre que complisquen els requisits quant a ingressos màxims establits en el reial decret del pla, les persones que en aplicació del que estableix la disposició transitòria segona de la llei esmentada, es vegen privades del dret a la subrogació mortis causa que els reconeixia el Text refós de la llei d'arrendaments urbans, aprovat per Decret 4104/1964, de 24 desembre.  
Cinquena. Recursos no territorialitzats inicialment  
1) Finalitat  
En l'article 20.3 del Reial decret 2066/2008 s'estableix que el Ministeri d'Habitatge pot reservar recursos no territorialitzats inicialment per a finançar els instruments generals de gestió i informació del pla, com també les necessitats o demandes imprevistes al llarg de l'execució del pressupost, de conformitat amb l'article 86 de la Llei 47/2003, de 26 de novembre, general pressupostària.   
2) Recursos no territorialitzats per a gestió i informació del pla  
De conformitat amb el que disposa l'article 70 del Reial decret 2066/2008, de 12 de desembre, el Ministeri d'Habitatge pot emprar part dels recursos pressupostaris assignats al pla per a dotar-se de sistemes informàtics de seguiment i gestió d'aquest, que faciliten l'intercanvi de dades i informació amb els sistemes propis de les comunitats autònomes i les ciutats de Ceuta i Melilla.   
Aquests recursos es deduiran dels fons no territorializats del pla (aplicació 76.85.854P.332.48 Pla d'habitatge. Diverses comunitats autònomes, segons la Llei 2/2008, de 23 de desembre, de pressupostos generals de l'Estat per a l'any 2009) segons les quanties i anualitats següents:  
Anualitat Quantia  
2009 3.000.000 €  
2010 3.000.000 €  
2011 3.000.000 €  
2012 3.000.000 €  
A més, es poden destinar fons estatals, durant el període de vigència del pla en concepte d'instruments d'informació i gestió del pla conforme a l'article 68 del Reial decret 2066/2008, de 12 de desembre, per a la implantació i el manteniment de:  
a) Registres de demandants.  
b) Finestretes úniques d'informació i gestió sobre ajudes del pla i d'altres actuacions de les polítiques d'habitatge.  
c) Programes de difusió del pla i del seu desenvolupament i execució.  
La quantia de les subvencions a finestretes úniques, registres de demandants i programes de difusió, s'ha de determinar mitjançant un acord de la Comissió Bilateral i serà, com a màxim, del 40 per cent del cost total d'aquestes actuacions. La quantia inicialment acordada ha de ser susceptible de revisió en funció de l'activitat efectivament realitzada per les finestretes, registres i programes finançats i de l'evolució del nombre d'aquests, tenint sempre en compte les disponibilitats pressupostàries.  
A aquest efecte, la quantia de la subvenció a les línies corresponent a l'any 2009 serà de 2.420.000 euros.   
En tant aquestes actuacions no poden ser quantificades en nombre d'habitatges i, per tant, no poden identificar-se com a objectius a finançar, els fons estatals destinats al seu finançament podran deduir-se dels fons no territorialitzats del pla (aplicació 43.12.560G.757.61 del Pla d'habitatge. Diverses comunitats autònomes, segons la Llei 2/2008, de 23 de desembre, de pressupostos generals de l'Estat per a l'any 2009).   
Les finestretes úniques d'habitatge per a la informació i el suport a la gestió d'actuacions protegides, com per a la prevenció del frau en aquestes matèries, s'han d'ubicar als municipis següents:  
- Serveis Territorials d'Alacant, València i Castelló  
- Oficines comarcals de rehabilitació a Castelló: Castelló.  
- Oficines comarcals de rehabilitació a València: Sagunt, València, Alzira, Requena, Ontinyent, Gandia i Llíria.  
- Oficines comarcals de rehabilitació a Alacant: Alcoi, Elx i Orihuela.  
- Agència Valenciana de Lloguer a Alacant, València i Castelló.  
3) Altres recursos no territorialitzats. Reserva d'eficàcia  
3.1. Altres recursos no territorialitzats  
Una vegada descomptats els recursos necessaris per a finançar els instruments generals de gestió i informació del Pla segons es detalla en l'apartat 2, s'estableix una reserva de recursos no territorialitzats, per quantia del 20 per cent dels recursos del pla, destinada a atendre els tipus de demandes següents:  
a) Les derivades d'emergències i situacions de catàstrofe, en la part relacionada amb l'habitatge.   
b) Les corresponents a aquelles comunitats autònomes que resulten més eficients, per a poder finançar nous objectius addicionals en matèria d'habitatge en els seus territoris, per damunt dels convinguts inicialment per a cada any, que figuren com a annex I, a càrrec dels recursos no assignats territorialment, respectant sempre els límits del conjunt d'ajudes estatals aprovades, i dins de l'objectiu final d'aconseguir el compliment global del pla. Aquesta part dels recursos no territorialitzats es denomina reserva d'eficàcia, i pot incrementar-se cada any en funció dels objectius convinguts no finançats per les comunitats autònomes i les ciutats de Ceuta i Melilla a 16 d'octubre de l'any 2009 i a 16 de setembre de cada any de la resta del pla, segons el que estableix la clàusula segona, 2. c).   
3.2. Sistema d'accés a la reserva d'eficàcia  
Els corresponents increments d'objectius que s'han de finançar a càrrec d'aquesta reserva s'han d'acordar en el marc de les comissions bilaterals de seguiment, a partir del 16 d'octubre de l'any 2009 i del 16 de setembre de cada any de la resta del pla. L'accés a la reserva d'eficàcia en una línia del pla implicarà haver superat el nombre d'objectius convinguts en aquesta línia.  
Així mateix, fins i tot abans de les dates indicades, poden finançar-se objectius a càrrec de l'esmentada reserva d'eficàcia, quan els objectius inicials, o reajustats, d'alguna línia d'actuació hagen sigut finançats en la seua totalitat, sempre que els increments d'objectius no excedisquen, en conjunt, del 25 per cent dels objectius inicialment convinguts. Si es tracta d'algun dels programes d'actuacions protegides relacionades amb el foment del mercat d'habitatge en arrendament, els increments d'objectius poden arribar, en conjunt, al 50 per cent dels objectius inicialment convinguts per l'any en qüestió, sense superar, juntament amb els eventuals increments d'objectius d'altres comunitats autònomes i les ciutats de Ceuta i Melilla, la quantia total d'objectius de la reserva d'eficàcia per a aquell any.  
La Comissió Bilateral de Seguiment pot establir procediments que garantisquen la major eficàcia i agilitat possible en l'assignació d'aquests increments d'objectius, delegant-la fins i tot en la Comissió d'Avaluació a què es refereix la clàusula sisena, 5.3.  
Sisena. Seguiment del conveni  
1) Obligacions de notificació i informació per part de la Comunitat Autònoma  
La Comunitat Autònoma es compromet a  
1.1. Remetre al Ministeri d'Habitatge, amb caràcter trimestral, justificació certificada dels pagaments realitzats en concepte de les subvencions reconegudes, per figures, plans i períodes anuals d'actuació, en suport documental, sense perjudici del compromís a què es refereix el paràgraf 1.2 d'aquest apartat.   
Finalitzat l'exercici i, per tant, amb caràcter anual, s'ha de tramitar la informació prevista en l'article 86, sisena, de la Llei general pressupostària.  
1.2. Remetre les seues comunicacions d'informació a la Direcció General d'Arquitectura i Política d'Habitatge del Ministeri d'Habitatge, a les quals es refereixen els paràgrafs següents d'aquest apartat, com també les justificacions de pagaments de les subvencions reconegudes, mencionades en el paràgraf 1.1 anterior, segons les pautes expressades en el Protocol per a l'intercanvi normalitzat d'informació (PIN) que s'inclou en el Manual de gestió, que figura com a annex a aquest conveni.  
L'esmentada Direcció General del Ministeri d'Habitatge i la Comunitat Autònoma acorden col·laborar a nivell tècnic, a fi de resoldre els eventuals problemes que puguen obstaculitzar l'aplicació del PIN, a fi d'adoptar les mesures oportunes per a aconseguir les finalitats perseguides, és a dir, el flux àgil i eficient de la informació.  
1.3. Enviar a la Direcció General d'Arquitectura i Política d'Habitatge del Ministeri d'Habitatge:  
a) Amb caràcter quinzenal, almenys: llista d'adquirents a què s'ha reconegut el compliment dels requisits que habiliten per a accedir a la subsidiació de préstecs convinguts, i, si és el cas, a les ajudes estatals directes a l'entrada (AEDE), en relació amb l'adquisició, en primer accés a la habitatge en propietat, d'habitatges protegits de nova construcció i per a actuacions d'adquisició protegida d'habitatges usats.  
b) Amb caràcter mensual, almenys: llista del reconeixement del compliment dels requisits que habiliten per a accedir a la subvenció per a actuacions protegides d'habitatges promoguts per a lloguer, allotjaments, rehabilitació, subvencions a inquilins, adquisició i urbanització de sòl, incloent, si és el cas, aquells reconeixements del compliment dels requisits que habiliten per a accedir a les subvencions que corresponguen a plans i programes anteriors convinguts entre la Comunitat Autònoma i el Ministeri d'Habitatge, i que, segons la normativa corresponent i els termes d'aquests convenis, cal reconéixer durant l'àmbit temporal d'aquest conveni.   
c) Amb caràcter trimestral, almenys, la informació oportuna sobre denegació de qualificacions o declaracions definitives o desqualificacions que haja acordat, referides a les actuacions protegides objecte d'aquest conveni.  
1.4. Remetre al Ministeri d'Habitatge acreditació del compliment de totes les obligacions d'informació pública a què es refereix l'apartat 4.2 d'aquesta clàusula.  
1.5. En la mesura que això resulte possible, les informacions a què es refereixen els paràgrafs anteriors s'han d'efectuar mitjançant portals informatitzats, i en aquest cas ambdues parts han de procurar que el flux d'informació tan continuat i actualitzat com siga possible.  
2) Obligacions d'informació per part del Ministeri d'Habitatge  
El Ministeri d'Habitatge, mitjançant la Direcció General d'Arquitectura i Política d'Habitatge, ha de remetre a la Comunitat Autònoma, amb periodicitat mensual, en suport informàtic, segons les pautes del PIN:  
a) Llista individualitzada dels préstecs convinguts concedits en l'àmbit territorial d'aquesta Comunitat, classificats per entitats de crèdit i per cadascuna de les modalitats d'actuacions protegides.  
b) Llista individualitzada de les subrogacions en préstecs convinguts concedits per a la promoció d'habitatges protegits de nova construcció en l'àmbit territorial d'aquesta Comunitat, classificades per entitats de crèdit, com també de les ajudes estatals directes a l'entrada (AEDE) a les quals el Ministeri haja donat la seua conformitat. En la mesura que es dispose de la informació expressada en el paràgraf 1.3, a), d'aquesta clàusula, aquesta podrà figurar combinada amb les subrogacions esmentades i, si és el cas, AEDE.  
c) Relació individualitzada de les subvencions pagades pel Ministeri segons s'ha acordat en els punts 5, 7 i 8 de la clàusula tercera d'aquest conveni.  
3) Base de dades d'actuacions protegides  
Les dades que la Comunitat Autònoma subministre al Ministeri d'Habitatge, en el marc d'aquest conveni, en especial els referents als promotors d'habitatges protegits de nova construcció i als beneficiaris de les ajudes financeres, el Ministeri les pot incloure en la base de dades d'actuacions protegides a què es refereix la disposició addicional sisena del Reial decret 2066/2008, de 12 de desembre, en la forma i l'efecte que es determina en l'Ordre de creació de la base de dades esmentada, segons el que preveu la disposició addicional indicada.   
4) Informació pública  
4.1. Ambdues parts es comprometen a col·laborar activament per a potenciar la difusió d'informació sobre les mesures del pla.  
4.2. La participació de les distintes institucions ha de fer-se constar en tota la informació pública que s'edite per qualsevol mitjà, inclosos els mitjans electrònics, com també en les notificacions als beneficiaris del pla. En aquests mitjans cal fer constar la participació del Ministeri d'Habitatge, acompanyat de la llegenda "Govern d'Espanya". En particular, aquesta informació ha de constar en els cartells exteriors descriptius de les obres en promocions d'habitatges protegits, rehabilitació i urbanització de sòl, en els quals figurarà, a més, l'import de la subvenció aportada, si és el cas, pel Ministeri d'Habitatge, amb una tipografia i grandària igual a les emprades per a referir-se a la participació de la Comunitat Autònoma. En el cas que aquesta última haja aprovat l'obligació d'instal·lar plaques o identificatius de caràcter permanent en l'exterior dels habitatges protegits, s'hi ha d'incloure la referència al finançament a càrrec del pla. Els sistemes i pautes d'informació pública corporativa d'ambdues administracions, pel que fa a les actuacions protegides del pla, s'han d'acordar en el marc de la Comissió Bilateral de Seguiment.  
5) Comissió Bilateral de Seguiment  
5.1. Ambdues parts es comprometen a efectuar el seguiment conjunt i a coordinar les seues actuacions amb vista al compliment de les obligacions contretes en aquest conveni. A aquest efecte es crea una Comissió Bilateral de Seguiment, de composició paritària, que presidiran conjuntament el titular del Ministeri d'Habitatge i el titular de la conselleria o departament competent en matèria d'habitatge.   
En aquesta comissió ha de figurar, per part de l'administració general de l'Estat, un representant de la Delegació del Govern a la Comunitat Autònoma.  
La comissió ha de constituir-se en el termini d'un mes a partir de la firma d'aquest conveni i s'ha de reunir, almenys, una vegada al semestre.  
5.2. Les funcions d'aquesta comissió són:  
a) Comprovar l'efectiu intercanvi previst d'informació i analitzar-ne el contingut.  
b) Dur a terme un seguiment sistemàtic del compliment dels convenis entre el Ministeri d'Habitatge i les entitats de crèdit, a l'efecte de garantir l'adequat volum de finançament convingut en el corresponent àmbit territorial.  
c) Analitzar el desenvolupament i compliment d'aquest conveni, i formular les oportunes propostes en el cas de desviacions d'aquest.  
d) Formular i acordar, si és el cas, les propostes de finançament específic d'àrees prioritàries d'urbanització de sòl i de les àrees de rehabilitació i de renovació concretes.  
e) Formular i acordar, si és el cas, les propostes i quanties de subvencions per a la implantació i manteniment de les finestretes úniques per a la informació i el suport a la gestió d'actuacions protegides i d'altres actuacions de les polítiques d'habitatge, com també per a la prevenció del frau en aquestes matèries, incloent, si és el cas, la constitució, la millora i el manteniment de registres públics de demandants.  
f) Formular i acordar, si és el cas, amb caràcter excepcional, propostes de reajustaments d'objectius mitjançant transferències internes d'aquests, incrementant els d'una o diverses línies d'actuacions protegides a costa de reduccions dels d'altres, sempre que això siga possible en funció de les modalitats específiques d'ajudes financeres que en cada cas corresponguen. Aquests canvis d'objectius s'han d'efectuar tenint en compte l'evolució de les circumstàncies al territori de la Comunitat Autònoma i del grau general de compliment del pla en la resta de territoris, sempre dins dels volums màxims de recursos financers i ajudes estatals autoritzats, segons l'article 20.1 del Reial decret 2066/2008, de 12 de desembre. S'han d'acordar, així mateix, si és el cas, els increments d'objectius inicials a càrrec de la reserva d'eficàcia, segons s'estableix en la clàusula cinquena d'aquest conveni. Els nous objectius així acordats seran la base per a la determinació i l'oportú reajustament, si és el cas, dels compromisos de despesa per part del Ministeri d'Habitatge, entenent que aquest Ministeri no estarà obligat a cap pagament pressupostari en concepte d'ajudes financeres a actuacions que excedisquen en el nombre o import les acordades en aquest conveni i, si és el cas, en el marc de la Comissió Bilateral de Seguiment.  
g) Aprovar els informes tècnics d'avaluació de l'eficàcia en el compliment anual dels objectius del pla elaborats per la Comissió d'Avaluació.  
5.3. Comissió d'Avaluació  
Es crea una Comissió d'Avaluació, com a òrgan tècnic de suport de la Comissió Bilateral de Seguiment, la qual n'acordarà la composició.  
La Comissió d'Avaluació ha d'efectuar, entre altres, les funcions següents:  
a) Establir la metodologia específica per a avaluar l'eficàcia en el desenvolupament i el compliment del conveni.  
b) Elaborar els informes corresponents.  
c) Formular propostes de millora en el cas d'avaluació negativa del desenvolupament i compliment del conveni.  
d) Analitzar i acordar les modificacions d'objectius, per reajustaments interns o per accés a la reserva d'eficàcia, sempre que la Comissió Bilateral de Seguiment li encomane aquesta tasca, informant-la segons aquella determine.  
6) Comissió Multilateral de Seguiment del Pla  
Ambdues parts es comprometen a participar en la Comissió Multilateral de Seguiment, integrada pels directors generals competents en matèria d'habitatge de les comunitats autònomes i les ciutats de Ceuta i Melilla i del Ministeri d'Habitatge, la qual serà presidida pel titular de la Secretaria General d'Habitatge o, per la seua delegació, pel titular de la Direcció General d'Arquitectura i Política d'Habitatge del Ministeri d'Habitatge. La Comissió s'ha de reunir, almenys, una vegada cada semestre.  
La Comissió Multilateral ha de fixar els criteris i indicadors generals d'eficàcia, ha d'analitzar l'evolució del pla i ha de debatre sobre les mesures oportunes a adoptar en desenvolupament d'aquest o, si és el cas, per a corregir les eventuals desviacions respecte a l'evolució prevista d'aquest pla que siguen detectades.  
Setena. Modificació i resolució del conveni  
Aquest conveni de col·laboració pot ser modificat de mutu acord entre les parts.  
Seran causa de resolució del conveni el mutu acord de les parts, com també l'acord motivat d'una d'aquestes a causa de l'incompliment greu o reiterat de l'altra d'alguna de les seues clàusules, i l'incompliment haurà de ser comunicat mitjançant preavís, amb un mes, almenys, d'antelació a la data proposada de resolució.  
En el supòsit de resolució del conveni, les actuacions en curs, és a dir, aquelles el dret de les quals a ajudes financeres haja sigut reconegut anteriorment per la Comunitat Autònoma, continuaran la seua tramitació amb les limitacions imposades per la duració prevista del conveni i, en tot cas, per l'esgotament del volum de recursos estatals assignats.  
Vuitena. Durada  
Aquest conveni de col·laboració produirà efecte des del dia de la firma fins al 31 de desembre de 2012, i podrà prorrogar-se, mitjançant un acord exprés d'ambdues parts, sempre que la pròrroga s'adopte amb anterioritat a la finalització del termini de duració.   
Novena. Naturalesa jurídica i jurisdicció  
Aquest conveni de col·laboració té la naturalesa dels previnguts en l'article 4.1.c) de la Llei 30/2007, de 30 d'octubre, de contractes del sector públic, i li són d'aplicació, en defecte de les seues normes específiques, els principis d'aquest text legal, per a resoldre els dubtes i llacunes que puguen presentar-s'hi.  
Les qüestions litigioses a què puga donar lloc la interpretació, modificació, efectes o resolució del contingut d'aquest conveni que no hagen sigut solucionades pels òrgans de seguiment previstos en la clàusula sisena, seran resoltes de conformitat amb el que preveu la Llei 52/1997, de 27 de novembre, d'assistència jurídica a l'Estat i institucions públiques.  
I en prova de conformitat, firmen aquest conveni per duplicat.  
La ministra d'Habitatge: Beatriz Corredor Sierra.  
El conseller de Medi Ambient, Aigua, Urbanisme i Habitatge: José Ramón García Antón.  
\* \* \* \* \* \* \* \* \*